Document ID: 32006D0797

KOMISJONI OTSUS,
22. november 2006,
ammooniumsulfamaadi, heksakonasooli, naatriumtetratiokarbonaadi ja 8-hüdroksükinoliini nõukogu direktiivi 91/414/EMÜ I lisasse kandmata jätmise ja kõnealuseid toimeaineid sisaldavate taimekaitsevahendite lubade tühistamise kohta
(teatavaks tehtud numbri K(2006) 5535 all)
(EMPs kohaldatav tekst)
(2006/797/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõiget 2,
ning arvestades järgmist:
(1)
Direktiivi 91/414/EMÜ artikli 8 lõikes 2 sätestatakse, et liikmesriik võib 12 aasta jooksul pärast kõnealuse direktiivi teatavakstegemist lubada turustada taimekaitsevahendeid, mis sisaldavad selle I lisas loetlemata toimeaineid, mis on juba turul kaks aastat pärast teatavakstegemise kuupäeva, kui kõnesolevaid aineid uuritakse järk-järgult tööprogrammi raames.
(2)
Komisjoni määrustega (EÜ) nr 451/2000 (2) ja (EÜ) nr 1490/2002 (3) nähakse ette direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad. Toimeainete puhul, mille suhtes teavitaja ei täida kõnealuste määruste kohaseid kohustusi, ei kontrollita andmete täielikkust ega hinnata toimikut. Ammooniumsulfamaadi, heksakonasooli, naatriumtetratiokarbonaadi ja 8-hüdroksükinoliini kohta ei ole täielikku toimikut ettenähtud tähtaja jooksul esitatud. Seepärast ei ole tõendatud, et asjaomast toimeainet sisaldavad taimekaitsevahendid vastavad kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele. Seetõttu ei saa kõnealuseid aineid kanda direktiivi 91/414/EMÜ I lisasse ning liikmesriigid peaksid tühistama kõik kõnealuseid aineid sisaldavate taimekaitsevahendite load.
(3)
Toimeainete suhtes, mida sisaldavate taimekaitsevahendite turult kõrvaldamise etteteatamisaeg jääb lühikeseks, on asjakohane ette näha kuni 12 kuu pikkune ajapikendus olemasolevate varude realiseerimiseks, ladustamiseks, turuleviimiseks ja kasutamiseks, et kõnealuseid varusid oleks võimalik kasutada veel ühe kasvutsükli jooksul. Kui on ette nähtud pikem etteteatamisaeg, võidakse seda lühendada nii, et see lõpeb kasvuperioodi lõpul.
(4)
Komisjon on koos liikmesriikide ekspertidega hinnanud naatriumtetratiokarbonaadi ja 8-hüdroksükinoliini kohta esitatud teavet, millest on ilmnenud vajadus jätkata asjaomase aine kasutamist. Praeguses olukorras on seepärast põhjendatud pikema tähtaja määramine kehtivate lubade tühistamiseks oluliseks peetavate piiratud kasutusviiside puhul, kus neile taimekaitsevahendeile ei näi praegu olevat tõhusaid alternatiive; pikem tähtaeg määratakse rangetel tingimustel, et viia oht miinimumini.
(5)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄEOLEVA OTSUSE:
Artikkel 1
Ammooniumsulfamaati, heksakonasooli, naatriumtetratiokarbonaati ja 8-hüdroksükinoliini ei kanta direktiivi 91/414/EMÜ I lisasse.
Artikkel 2
Liikmesriigid tagavad, et:
a)
ammooniumsulfamaati, heksakonasooli, naatriumtetratiokarbonaati ja 8-hüdroksükinoliini sisaldavate taimekaitsevahendite load tühistatakse hiljemalt 22. mai 2007;
b)
alates 23. novembrist 2006 ei anta ammooniumsulfamaati, heksakonasooli, naatriumtetratiokarbonaati ja 8-hüdroksükinoliini sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel.
Artikkel 3
1. Erandina artiklist 2 võib lisa veerus B loetletud liikmesriik säilitada veerus A loetletud aineid sisaldavate taimekaitsevahendite load kõnealuse lisa veerus C esitatud kasutusviiside korral hiljemalt kuni 31. maini 2010. Esimeses lõigus sätestatud erandit kasutav liikmesriik tagab järgmiste tingimuste täitmise:
a)
kasutamist lubatakse jätkata ainult juhul, kui see ei mõju kahjulikult inimeste ega loomade tervisele ega kahjusta liigselt keskkonda;
b)
pärast 22. mail 2007 turule jäänud taimekaitsevahendid varustatakse uute etikettidega vastavalt piiratud kasutustingimustele;
c)
kehtestatakse kõik asjakohased meetmed võimalike ohtude viimiseks miinimumini;
d)
asjaomastele kasutusviisidele otsitakse aktiivselt alternatiive.
2. Asjaomane liikmesriik teatab komisjonile hiljemalt 31. detsembriks igal aastal lõike 1 kohaldamisel võetud meetmetest, eelkõige punktide a-d alusel võetud meetmetest.
Artikkel 4
Liikmesriikide poolt vastavalt direktiivi 91/414/EMÜ artikli 4 lõikele 6 antud ajapikendus peab olema võimalikult lühike.
Kui load tühistatakse vastavalt artiklile 2 hiljemalt 22. mail 2007, lõpeb ajapikendus hiljemalt 22. mail 2008.
Kui load tühistatakse vastavalt artikli 3 lõikele 1 hiljemalt 31. mail 2010, lõpeb ajapikendus hiljemalt 30. novembril 2010.
Artikkel 5
Käesolev otsus on adresseeritud liikmesriikidele.
Brüssel, 22. november 2006

Labels: 3
6